 

בית הדין הצבאי המחוזי

**מחוז שיפוטי ז"י**

**בפני כבוד ההרכב: סא"ל חיים בלילטי - אב"ד**

 **סא"ל לידור דרכמן - שופטת**

 **רס"ן יניב גרוס - שופט**

**בעניין: התובע הצבאי (ע"י ב"כ, קמ"ש גל תמרין)**

**נגד**

הנאשם: X/XXX סמ"ר א' ס' (ע"י ב"כ, סגן יעל לוי בשמה של סגן מישל צ'רניחבסקי)

**הכרעת - דין**

אנו מתירים לנאשם לחזור בו מהכפירה.

על פי הודאתו, מורשע הנאשם בעבירה של היזק בזדון לפי סעיף 452 לחוק העונשין, התשל"ז-1977 בהתאם לכתב האישום המתוקן ולפרטים הנוספים.

1. **ניתנה היום, י"ז בחשוון תשפ"ד, 01.11.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופטת אב"ד שופט**

**גזר - דין**

הנאשם הורשע על פי הודאתו בעבירה של היזק בזדון לפי סעיף 452 לחוק העונשין.

על פי כתב האישום ביום 28 ביוני 2021, הגיע הנאשם לבסיס כדי להישפט בדין משמעתי. טרם נשפט הנחה רס"ר בבסיס את הנאשם לדגם את הופעתו ולהסתפר. בו בזמן הודיע הרס"ר לנאשם כי יהיה עליו להישפט בXXX. לאחר סיום הליך הדיגום יצר הנאשם קשר עם הרס"ר אך האחרון לא נכח בבסיס וביקש מן הנאשם להמתין לו עד שישוב. הנאשם שב והתקשר לרס"ר מספר פעמים אך לא נענה. לאחר מכן, נכנס הנאשם למשרדו של הרס"ר, נטל משם פטיש, ניגש למשרדו של מפקדו ודרש ממנו להתקשר באופן מיידי לרס"ר, בעודו אוחז בפטיש.

לאחר חילופי דברים בין הנאשם למפקדו, שבר הנאשם באמצעות הפטיש צג מחשב שהיה במשרד המפקד. המפקד עזב מיד את המשרד והנאשם הוסיף וניפץ שני חלונות, מסך טלוויזיה, שבעה מסכי מחשב, שני טלפונים, ושני כונני מחשב. עוד גרם הנאשם נזק, בעת ניפוץ החלונות, לסורג אלומיניום ולרשת שהותקנה מבעד לחלון. בסך הכול גרם הנאשם נזק בסך של 11,589.77 שקלים.

הנאשם התגייס לצה"ל בחודש דצמבר 2019 ושירת כעובד כללי. הוא פוטר משירות ביום 10 בנובמבר 2021 על רקע רפואי. חקירת הנאשם נפתחה בעקבות דיווח מפקדיו. הנאשם אף נתפס בבסיס כשבחזקתו אגרופן שהוחזק שלא למטרה כשרה. הנאשם הודה בחקירתו בכלל המיוחס לו.

הסדר הטיעון בו נקשרו הצדדים חריג בקולתו. המדובר במעשי אלימות משולחים רסן בהם השמיד וניפץ הנאשם ציוד צבאי יקר ערך תוך התפרעות בלתי מתקבלת על הדעת. כבר נפסק כי מדובר במעשים שמקומם לא יכירם במסגרת הצבאית וכי יש במעשים כדי לפגוע פגיעה קשה במשמעת הצבאית. בענייננו, מבטאים המעשים זלזול בוטה בהיררכיה הפיקודית. הם התרחשו בתוככי יחידה צבאית, לעיני מפקדו של הנאשם ובנוכחותו תוך תגובה פסולה ואלימה ללא הסבר מניח את הדעת. בתי הדין הצבאיים עמדו על חובת הערכאות הצבאיות לתרום תרומתן לשירוש נגע האלימות בצה"ל מצד משרתיו, על אחת כמה וכמה כשהוא מופנה בהקשר להתנהלות מפקדים או בעלי תפקידים.

חרף האמור, עיון בראיות ההגנה (ס/1) הביאנו לכלל מסקנה כי עסקינן במקרה ייחודי ושונה וזאת בראי מצבו הרפואי של הנאשם. מבלי להרחיב על אודות מצב נפשי זה דומה כי אפשר שישנו קשר בין מצב נפשי חריף זה למעשי העבירה שבגינם הורשע הנאשם, באופן המשליך על מידת אשמו וכפועל יוצא מכך על מתחם העונש ההולם. די אם נציין כי חודשים אחדים לאחר האירוע המתואר בכתב האישום הוצאה בעניינו של הנאשם הוראת אשפוז כפוי לאור פגיעה בבוחן המציאות וכושר השיפוט. צוין כי השיפוט ובוחן המציאות של הנאשם פגומים במידה ניכרת וכי אין לו כל תובנה למצבו. לנאשם אף ניתן טיפול תרופתי ונפסקה לו קצבת נכות זמנית מן המוסד לביטוח לאומי בדרגת אי כושר של 100%.

נוכח האמור, חרף קולת ההסדר, וגם בראי יתר נסיבותיו האישיות והמשפחתיות של הנאשם, מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **עונש מאסר מותנה בן שישה (6) חודשים למשך שלוש (3) שנים, לבל יעבור עבירה שיש בה יסוד של אלימות או תקיפה.**
2. **עונש מאסר מותנה בן ארבעה (4) חודשים למשך שלוש (3) שנים, לבל יעבור עבירה שבה הורשע או עבירה שיש בה יסוד של היזק לרכוש.**
3. **קנס בסך חמשת אלפים (5,000) ₪ אשר ישולם על ידי הנאשם בשניים עשר (12) תשלומים שווים, חודשיים ועוקבים, החל מיום 1.2.2024, באמצעות כרטיס אשראי או על פי שוברי תשלום שתמציא מזכירות בית הדין. אם לא ישלם הנאשם את אחד התשלומים במועד יועמד הקנס כולו לפירעון מיידי.**
4. **הורדה לדרגת טוראי.**
5. **זכות ערעור כחוק.**
6. **ניתן היום, י"ז בחשוון תשפ"ד, 01.11.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

 **שופטת אב"ד שופט**

העתק נכון מן המקור

רס"ן לייה קריצר אללוף

קצינת בית הדין

נערך על ידי :ס.ש

בתאריך: 03.12.2023

חתימת המגיה: סגן שיר בן–ארמון